
ÎNTÂLNIRI CRUCIALE 
ŞI O SĂRBĂTOARE A CUGETULUI 
ROMÂNESC 


Aşa cum bine a spus fratele nostru întru 
cuget românesc, Poetul Grigore Vieru, Poesia a 
avut întotdeauna drept sfântă menire ”să 
încurajeze soarele să răsară şi femeia să nască”. 

Am citat aceste cuvinte nu întâmplător. 
Ele-mi aduc aminte de salba de simțăminte care 
mi-au răscolit fiinţa în acel crucial an 1989, când 
la grădina de vară a urbei noastre, ne-a fost dăruit 
de către Opera Română din laşi, un neuitat 
spectacol intitulat "Vin din Munţii Latiniei”, 
spectacol de cuget şi simţire românească, în care 
cele două arte Poesia şi Muzica s-au împletit în 
chipul cel mai armonios, atingând culmile 
desăvârşirii. Îl avea ca protagonist pe Grigore 
Vieru, fratele nostru de suflet şi sânge, alături de 
Silvia şi Anatol Chiriac, Iurii Sadovnic şi Grupul 
Legenda. 

Sunt 19 ani de atunci dar parcă a fost 
ieri. Ca simplă spectatoare, am fost confruntată 
în ziua aceea cu o privelişte cel puţin insolită: când 
am ajuns în micul scuar din fața grădinii Central 
unde se aflau sute de oameni nerăbdători să-şi 
manifeste simpatia şi admiraţia, precipitându-mă 
spre intrare, am dat piept cu un nesfârşit cordon 

de oameni ai ordinii publice, înarmaţi cu bastoane 
de cauciuc, însoțiți de câini lup şi purtând ţignale 
stridente şi alte asemenea arsenale. Străjuiau 
intrările stând la distanță de 2 metri unul de altul 
şi păzeau — ce? Un artist? Un mare poet 
universal? Un grup folk? Cântăreţi de profesie? 
Ce comedie! Dar oare Nichita a fost şi el păzit la 
Struga, când a fost încoronat, pe drept cuvânt, 
Rege al Poesiei? Dar alți câțiva poeţi universali, 
la marile festivaluri Herder sau Etna Taormina, 
au fost oare tot atât de straşnic păziți de fanii lor, 
care nu fac altceva decât să-i admire nelimitat, 
fără granițe? Căci iubirea, admiraţia, afecțiunea 
pentru oamenii de cultură şi artişti nu prea cunosc 
graniţe. Ele transgresează şi Timp şi Spaţiu şi se 
manifestă, în felul lor, zgomotos şi cât se poate 
de sincer, nepremeditat, ci spontan şi, cu atât mai 
puternic. 

Şi apoi, cui i-ar trece prin cap să facă 
cel mai mic rău unui Poet? Cum să loveşti o stea, 
un luceafăr? 

Dar atunci, am fost purtată "nevoit" de 
valul mulțimii şi condusă, mai bine zis îmbrâncită, 
şi direcționată, precum oaia la strungă pe un 
culoar format din oameni în uniforme şi câini negri. 
Se pătrundea în şir indian, câte unul, ca la 
analizele micro, înaintând anevoios, ceea ce 
sporea starea de nervozitate şi mai ales, 
anxietatea. Parcă păşeam spre o cameră galbenă, 
spre un univers concentraţionar, unde nu există 
decât intrare. În sfârşit am păşit pragul grădinii, 

cu inima strânsă. Eram devastată de stări 
contradictorii: teamă, bucurie, nerăbdare şi un 
uşor sentiment de culpabilitate şi mai ales 
penibilitate. Mă ruşinam chiar că nu pot să-mi 
manifest în mod liber şi paşnic simțămintele de 
admiraţie şi trebuie să fiu “păzită” pentru acest 
lucru. şi mă tot gândeam, cum s-or fi simțind 
oaspeţii noştri moldoveni, frații de sânge, care 
nu pot nici ei să se manifeste plenar şi sunt 
condiționați în ceea ce priveşte repertoriul. 

Mi-am ales un loc, nu prea în față. De 
altfel, puhoiul acela viu de oameni, fiind dirijaţi, 
ocupaseră cam jumătate din suprafaţa grădinii 
cinematograf de vară şi mai rămăseseră scaune 
în cealaltă. 

Acum pot să spun că plecasem de-acasă 
c-un gând secret care putea fi lesne interpretat. 
Dar era un gând aşa de nevinovat! Voiam, de 
fapt, cu tot dinadinsul, să-l văd îndeaproape pe 
Grigore Vieru, pentru care nutream şi nutresc şi 
astăzi un simțământ de nețărmurită admiraţie. 
Voiam să-i simt preajma, să văd nimbul acela de 
inefabil care-i înconjoară, blând chipul, să-l ating 
uşor, fie şi în treacăt, să mă încredinţez că există. 

Am fost dintotdeauna excesiv de timidă. 
Nu-mi place să dau buzna, să agresez actorii la 
cabine, deşi-i iubesc şi respect foarte mult, având 
pentru ei simţăminte speciale. De data aceasta, 
trebuia, era imperios necesar. Cu orice risc. Am 
avut nevoie de un efort de voință şi un curaj fără 
margini să pot urca, înainte de începerea 

spectacolului într-un moment mai liniştit, cele 
câteva trepte spre scenă, în culise, unde era un 
vacarm de nedescris. Mult tineret şi copii se 
înghesuiau la uşa cabinei Poetului. Oamenii de 
ordine şi organizatorii spectacolului păzeau cu 
străşnicie intrările. Maestrul se odihnea între 
spectacole, era — mi s-a spus — bolnav şi obosit. 
Aveam şi eu un buchet de crizanteme albe pe 
care le purtasem precum pe o crenguță de măslin 
să vestesc PACEA. Mai avem la mine pregătite 
anume, două portrete de-ale Eminescului nostru 
şi un "arhipelag de visare”, o plachetă de versuri 
proprii pe care o publicasem de curând. Un 
modest omagiu. Atât cât mă pricepusem. Atât 
puteam eu să-i dărui, fiindcă TREBUIA SĂ-I 
DĂRUI CEVA, o dată cu cele mai cuviincioase 
mulțumiri pentru simplul fapt de a exista, de a 
respira acelaşi aer cu noi, pur şi simplu, 
binecuvântându-ne şi iluminându-ne cu aura 
chipului său, cu blândeţea din zâmbetul său, din 
mirabilele dumisale cuvinte dăruite tuturor, 
deopotrivă. 

Dar... am fost îndepărtatată din preajmă 
cu brutalitate, somată să părăsesc culisele dacă 
nu vreau să dorm la miliție. Atunci, cu un curaj 
pe care doar disperarea, nebunia sau dragostea 
ti-l pot insufla, am rugat un impresar de la ARIA 
să-i înmâneze florile şi cartea, explicându-i, că 
nu doresc, de fapt, nimic altceva. A înţeles? N-a 
înțeles? Cert e că a luat modesta mea ofrandă, 
iar eu am coborât repede, tocmai la timp pentru 

a-mi feri de priviri indiscrete, obrajii dogorind, 
de parcă aş fi săvârşit o faptă nedemnă, de care 
trebuia să-mi fie neapărat ruşine. 

Pe toată durata spectacolului am avut 
lacrimi în ochi. Nu-mi aduc aminte să mă fi 
emoționat atât de tare la vreun alt spectacol. 
Sufletul meu a vibrat în aceeaşi limbă cu a lor. 
N-am să uit niciodată cuvântul de început al 
spectacolului: Fraților! 

Nu ne era îngăduit să răspundem altfel, 
decât prin aplauze. Şi am aplaudat frenetic, fără 
să mai iau aminte la şuvoaiele de lacrimi care 
curgeau nestăvilit, am aplaudat împreună cu tot 
norodul acela, în acordurile imnului : "Eu vin din 
munții Latiniei/ Deci şi scrisul mi-e latin”. 

Am hohotit pur şi simplu cu mâinile, până 
când mi-au amortit palmele. 

Într-un târziu, m-am despărțit cu greu de 
scaunul meu incomod din grădina aceea 
improprie pentru un spectacol de asemenea ținută 
artistică. Încet-încet, grădina a rămas pustie, prin 
aer încă vibrând acordurile sublime, paleta de 
timbre şi sonorități, efect al memoriei 
sintetizatorului, care parcă revărsau în sus, către 
stele, picăturile unui cânt la psaltirion, peste glasul 
blând, cald şi foarte tandru, foarte tandru (parcă 
îmi şoptea numai mie?) al Poetului Grigore Vieru, 
Papa Grig, părintele Abecedarului, Domnul cel 
mai iubit din Republicile Româneşti ale Poesiei. 

În acele mirabile zile, când toată urbea 
respira aerul acestei sărbători a cugetului 

românesc, s-a interzis de către înalta conducere 
a judeţului întâlnirea scriitorilor gălățeni cu acest 
frate de condei, limbă şi sânge. N-am înţeles 
niciodată de ce. Să nu ne influenţeze sau să nu-l 
influențăm? Ca şi când Poesia n-ar cunoaşte şi 
alte căi de comunicare subterană, de comuniune 
spirituală, pânze freatice care se revarsă în suflete 
provocând tandreţe-n averse, mari inundaţii 
nostalgice din toate direcțiile şi întâlnindu-se într- 
un punct comun, acolo unde nimeni nu poate 
pătrunde decât Duhul Sfânt: sufletul omenesc. 

Oamenii aceştia nu trebuie dinadins să 
se caute, dar nici să se ocolească. Se găsesc 
oricum. Se ghicesc de la distanță purtând însemne 
distincte. Insigne pe dinăuntru. Îi îndeamnă acel 
dor care, cu ochii închişi devine şi mai intens, 
mai flămând şi mai dornic de a-şi căuta afinități 
elective. 

De ce mi-a revenit în memorie în aceste 
zile, după atîția ani, concertul spectacol oferit de 
moldoveni în ţara mumă, e lesne de înțeles. 

Întâmplarea are un tâlc. Rădăcinile ei 
încolțite, au seminţe adânc împlântate în lăuntrul 
meu vulnerabil. Explicaţia ar fi aceasta: 

Consider ca pe un drept legitim al 
fiecăruia dintre noi nevoinţa de a-ţi cunoaşte 
ascendenții, de a şti cum şi de unde a apărut el în 
lumea aceasta, care îi sunt rădăcinile. 

Printr-un ciudat "joc al întâmplării”, eu 
nu mi-am cunoscut niciodată bunicii. Întreaga 
copilărie am fost răvăşită de această acerbă 

dorință: de a avea un bunic şi o bunică, dacă nu 
chiar câte două perechi, la care să mă pot refu- 
gia atunci când mă tem de îngheţ, de câini, de 
vise urâte şi de întuneric. 

N-am avut parte de această binefacere. 
În schimb, am să vă spun o poveste simplă. Este 
aceea a unei femei. În acest oraş a fost cu 
desăvârşire străină. N-a avut nici măcar o rudă 
şi nu ştiu ce valuri o purtaseră aici, lângă bătrânul 
acesta de fluviu, să nască prunci, să-i crească şi 
să-i statornicească. S-a născut la Olăneşti, 
Judeţul Cetatea Albă. Cântecele cu care a 
ademenit somnul pruncilor ei erau în limba dulce, 
bolovănos de moale şi nespus de dragă a 
moldovenilor basarabeni. 

La vârsta de 21 de ani şi-a pierdut 
definitiv părinții, Sonia şi Filip, precum şi pe fratele 
ei, Leonida care, cu toții, în iulie 1940, în primul 
val al aşa-zisei "retrocedări”, au fost deportaţi, 
îmbarcaţi în bacuri, cu ce se aflau pe ei şi cu o 
brumă de lucruşoare strânse-n pripă şi duşi pentru 
totdeauna prin cine ştie ce zonă necunoscută a 
Siberiei. 

Oricâte eforturi a făcut femeia să-i 
găsească prin forurile internaționale, prin Crucea 
Roşie, prin ARLUS şi alte societăţi, s-au dovedit 
fără rezultat. Nu le-a putut da de urmă, şi a trăit 
aşa, toată viaţa cu nostalgia pierderii lor în suflet. 
Uneori când spăla sau călca lenjerie, femeia 
aceea blândă şi frumoasă şi tristă, cânta pe limba 
ei uşor deformată, cântece din copilărie şi lacrimi 

mari îi cădeau în albie, făcându-se una cu spuma 
aceea, imaculând-o. Niciodată n-a spălat rufe, 
fără să plângă. 

De atunci nu pot să suport când văd o 
femeie spălând rufe în albie. 

De 7 ani, femeia aceea, s-a dus să se 
întâlnească în Patria de sus, cu părinții şi fratele 
ei, Leonida. Către sfârşit, încetase să-i mai caute, 
i se părea totul zadarnic. Dar a trăit jumătate de 
veac cu această imensă durere în suflet. Purta, 
până în zilele din urmă, urmele unei frumuseți 
aproape nepermise pentru o femeie săracă şi 
rămăsese la fel de blândă şi nefericită. 

Femeia aceea s-a numit Arionda şi dintr- 
o fericită întâmplare, a fost mama mea. 

O clipă, la spectacolul acela, am avut 
gândul nerverosimil că artiştii de peste Prut au 
respirat acelaşi aer cu bunicii mei necunoscuţi şi 
pierduţi pentru totdeauna, că le pot regăsi 
surâsurile pe chipurile acestor oameni atât de 
îndrăgiți în lumea fermecată a cuvântului şi a 
muzicii, că-i regăsec chiar. ŞI că mi se va permite, 
să le încredinţez fără rezerve, sufletul şi întreaga 

Iar pe Grigore Vieru îl situez coborâtor 
din spita funciară a buneilor mei materni, a 
unchiului Leonida şi a neuitatei mame mele, 
Arionda. 

21 iunie 2005, 
Începutul verii astronomice 

STRIGARE 


lui Grigore Vieru, in memoriam 


Negre aurore, 
Negre orizonturi, 
Unde eşti, Grigore, 
ŞI pe care fronturi 
Ale Limbii noastre 
Lupte porţi cu sârg? 


Vino în Moldova, 
Vino-n leşi, la târg, 
Vino-n țara mumă, 
Vin” cănue glumă 
Şi ne mor copiii. 


Mortii şi cu viii 

Vin să-şi ceară dreptul 
Şi deschis li-i pieptul 
Pentru vergi şi cuie. 

Ei pe cruce suie, 

Urcă la Hristos, 

Drum bolovănos. 


Vin să nemurească, 
Să-i împărtăşească 
Patima lumească, 
Patima de sânge. 

Doar Măicuţa plânge 
Plânge pe fecior, 
Cum pe un mior 
Plânge ciobănaşul. 
Pe pustiu —imaşul. 


Maica e cernită, 
Maica-i durerată 
Că Moldova toată 
Astăzi e-n răscoală. 
Vin, Grigore, scoală, 
Vino, te ridică, 

Să ne scapi de lupii 
Fără nici o frică 
Fără Dumnezeu, 
Vin” că tare-1 greu, 
Greu e fără tine! 


Ca fără lumine; 
Verbu-a-ncremenit, 
Cântecu-i pierit, 
Sunetu-i mutit, 
Duhu-ncărunțit. 
Palid e Cuvântul 

Şi pustiu pământul. 


Vino, dar, Viere, 
Adă vin şi miere, 
Adă pâine coaptă, 
Ţara te aşteaptă, 

Să o cânţi din nou 
Cântec cu ecou 
Cântec miresmat 
Pentru-ntregul nat. 


Patria şi Mama 

Ele ti-au fost vama, 
Văduve-amândouă 
Cu obraji de rouă, 
Cu obraji de humă, 
Vin” Grigore, nu mă 
Mai îndur s-aştept. 


Dorul arde-n piept, 

Dorul arde-n oase, 
Doamne-al meu, Hristoase, 
Doamne-al meu, Iisuse, 
Vremile-s apuse, 

Reci şi-ntunecate, 

Vin” iubite FRATE! 


Vino pe-ndelete, 
Treci de râul Letae, 
Treci de Styx şi vamă 
Vino-n Țara-Mamă, 
Vino azi la frați 

Că-s îndureraţi 

Vino că sunt plânşi 
Şi-n durere strânşi. 

Îţi şoptesc pierdută, 
Vino şi ne-ajută, 

Şi stihia stinge, 
Poate vom învinge! 


18 mai 2009 La patru luni de la plecare 

BOCETUL NEAMULUI 


Neamul meu de peste Prut 
Blând ca un surâs durut, 
Neamul meu de peste ape 


Mi l-am tras de ochi — aproape. 


Neamul meu de peste cer 

Îmi întinde lăicer, 

Îmi întinde punte lină 

Pe spinare de Lumină; 

Pe spinări de curcubeu 
Oropsitul, neamul meu. 
Neamul — ca desprins din rama, 
Neamul consângean cu mama. 


Limba-mamă ce ne doare 
Aură nemuritoare, 

Blândă l-a înfăşurat 

Pe acest firav bărbat; 
Aură de nemurire, 

Pe al Poeziei Mire. 
Mierea ei trecută-n vers 
E pecetea de neşters, 
E-un sigil de foc, ia sama, 
Limba dorului de mama. 


Neamul cel năpăstuit, 
Neamul îndumnezeit, 

Neamul cel anahoret 

Neam rămas fără Poet. 

Neam cu limba presurată, 
Neam de sârmă înghimpată. 
Neam lovit de aprigi soarte 
Neamul meu — rănit de moarte. 
În bătăi de vânturi rele 
Neamul neamurilor mele. 
Ăsta-i neamul cel mereu 

Cruce grea de Dumnezeu. 


Eu cu legământ mă leg, 
Neamului cel neîntreg, 
Neamului cel văduvit 
Neam ce astăzi e lovit, 
Neamului în jale, bietul, 
Fiindcă i-a plecat Poetul. 


Neamul meu basarabean 
În veşminte de mirean, 
În purtare — sacerdot 
Coborât din Sabaot. 
Dezunit şi împărțit, 
Neamul mamei cel iubit, 
Neamul înecat de plâns 
Floare de opaiţ stâns. 


Plâng izvoarele în clocot 
Plâng şi limbile de clopot, 
Plânge iarba în otavă 
Subţireauă şi firavă, 

Plâng şi floarea şi ninsoarea 
De pe iarbă plânge boarea, 
Plânge — azurie — zarea, 
Plâng şi muntele şi marea, 
Plânge codrul în desime 
Plânge şi nu-l ştie nime’. 
Plânge frunza gălbenea, 
Plânge iarba mititea, 
Plânge-n carte Albinuţa 
Fiindcă tatăl ei, fuguţa, 

A plecat tăcut pe-o stea 
Stea de rouă şi de nea. 


Plângeți, surioarelor, 
Apelor, izvoarelor, 
Munţilor, câmpiilor, 
Plângi, tu, floarea viilor. 
Plânge lamura de grâu, 
N-are cine-o ţine-n frâu. 
Hohotesc pădurile, 
Cască toate gurile, 
Scorburile, şurile; 
Plânge vântul morilor, 
Tipătul cocorilor. 


Plâng Lipcanii, Pererâta, 
Şi Soroca-şi cerne sâta, 
Basarabia — cernita, 
România — înrudita. 

Sita lor, cu lacrimi grele 
Plânge-n versurile-acele, 

Plânge-n versurile-aceste 
Că Poetul nu mai este, 
Plâng cu toți din tată-n fiu, 
Pentru chipul său cel Viu, 
Pentru chipul său cel drag, 
Plâng meleag peste meleag, 
Plânge astăzi tot cuprinsul, 
Plânge Versul, neînvinsul. 
Toate-acestea se unesc cu 
Plânsetul lui Eminescu. 
Plânsul fratelui mai mare, 
Preacinstit cu-nfiorare. 
Cerurile s-au deschis 

Să primească înc-un Vis, 
Stea căzând, ce s-a-nălţat 
Într-un crug înmiresmat. 


Mă jelesc şi nu în van, 
Neamului, al meu liman. 
Eu mă tângui, mă jelesc 
Pentru neamul românesc. 
Mi-am găsit în el alean, 
Neamul meu basarabean. 
Eu pe cruce-oi jurui 

Că în veci l-oi pomeni. 


Plânge satul Pererâta, 
Plânge iarba, vestejâta, 
Plânge iarba, înghețata, 

Că Grigore-n cer plecat-a. 
Plânge piatra, plânge râul 

ŞI de jale plânge grâul. 

La Lipcani e doliu greu, 
Plânge-ntregul neam al meu, 
Sufletul din cer al mumei, 
Plânge ca şi pumnul humei. 
Îngerii jelesc în cor 

C-a plecat Poetul lor. 

Plâng şi pruncii ne-nțărcați, 
Plâng bătrânii-nfriguraţi. 


Plânge casa-ngenuncheată 
După pruncul de-altădată, 
Plânge crucea, plânge ceara, 
Şi-i îndoliată Țara. 

Plânge azima-n potire 
Poezia fără Mire. 

Trup de praf rătăcitor, 
Sufletul nemuritor, 
Moartea o a preschimbat 
În cunună de-mpărat, 

În cunună de safire, 
Pentru-al Poeziei Mire. 


Fruntea-mpodobind cu laur, 
Înţeleptului — Drept Faur, 

Ce-a plătit cu preţ de sânge 
Tot ce-n Țară astăzi plânge. 


De pe fruntea tutelară 
Şi din gura lui amară, 
Ba din ochiul blând şi trist 

Şi din trupul său de crist 
Strofe izvorăsc în stele 
Ca şi lacrimile grele. 
Stropi din roua plânsului 
Cad pe faţa dânsului, 
Floricica dorului 

Şi-a nemuritorului, 

Căci Poetul n-a pierit, 
Dimpotrivă-a nemurit. 


Nu mai plânge maică-aşa, 
Fiindcă el va învia. 

Limba mamei care-l doare 
Aură-i nemuritoare. 

Stea căzând în ceruri sus, 
Lângă faţa lui Isus, 
Gemănată c-un Luceafăr, 
Stea pe cerul încă teafăr, 
Steaua maicii dumisale 
Stea ce s-a născut din jale. 


18 ianuarie 2009, Galaţi, România 

O CARTE DINTR-O MIE 


Ce carte ți-aş închina 

eu ție, 

iubitul meu domn, 

în stare să te adoarmă 

şi să te trezească din somn? 


Ce carte, ce carte, 

care să te cheme din moarte, 
să te întoarne din drum, 
dintre stele — duium?... 


Ce carte să scriu, 

prea iubite, Poete, 

s-o parcurgi toată, pe îndelete, 
să străbaţi o alee 

ca pe Calea Lactee, 

să nu te mai doară 

un Neam şi o Ţară; 


să nu te mai ardă, bunăoară, 
ochii de plâns la hotară? 


Să nu te mai doară 

albastrul de zid, 

surâsul rigid, 

Limba numită Duminică, 
Atunci când nu se cuminecă? 

O carte drept pod peste Prut, 
să nu te frângă cuvântul durut, 
din flori aruncate pe val, 
din sunet de nai şi caval. 


Un pod peste ani 
din mâini înălțate 
în rugi preacurate, 
din irişii tăi diafani, 


frate iubit, 
domn (ne)murit 
asta îţi scriu, 
Grigore, iubite, 
pe neauzite, 

pe nefrunzărite, 


carte dintr-o mie 
cel puţin în stare 
să te reînvie! 

MAMA DOCHIŢA 


Maica mea, obraz amar 
Ţi-a adus fecioru-n dar 
Nu basmauă, nici rochiță, 
Ci, cuvintele, Dochiță. 


Eşti — Eudockie-n câmpie 
Ca izvor de apă vie, 

Ca un fir de iasomie, 
Printre frunze de tutun. 


Eu cuvintele-mi adun 

ŞI te-anunţ c-al tău băiat 
Va sosi neîntârziat. 

Pe cărarea dinspre sat 
Cum venea şi altădat”. 


ŞI te-anunţ c-al tău fecior, 
Vine azi încetişor. 

Spune-i tu lui Dumnezeu 
Cum i-ai spus mereu, mereu 


Ca să-i pregăteasc-un pat 
Din vers dulce şi curat, 

C-a venit să se-odihnească 
Fiu-n Limba Românească. 

MAICA 


O, mamă Dochie, iubită, 
Copilărie-mbătrânită, 
Meleag şi grai şi permanență. 


Tu eşti a dragostei — esenţă. 


Tu eşti a lumii neuitare, 
Întemeiată pe-ntrupare. 


Eşti leac, întoarcere acasă, 
Eşti Mioriţa credincioasă 


Îndrăgostită de păstor 
Şi eşti alean şi eşti fior. 


Eşti Adevăr proptit în Bine, 
Eşti totul, totul pentru mine. 

O STEA CÂZÂND, SE-NALȚĂ 


O stea, căzând, s-a înălțat 
Pe-un cer cu stele presărat. 
O stea pe cerul încă teafăr 
Îngemănată c-un Luceafăr. 


Pe o planetă populată 

Cu suflete fără de pată. 
Curg râuri-râuri de cuvinte 
Desprinse din izvoare sfinte. 


Privind acum pe cer, tot natul, 
Cu dragoste, c-aşa e datul, 
Îţi recunoaşte steaua-ndată 
Cu sfânt Luceafăr-gemănată, 


Tremurătoare ca-ntr-un vis 
Ce luminează în abis. 

Cei doi, Grigore şi Mihai 
Şi-au dat bineţe azi în Rai. 

PĂRINTELE ABECEDARULUI 


Părinte de Abecedar, 

Alcătuit cu drag de har, 

Tu literele-ai scos din sân 

Le-ai fost supus, le-ai fost stăpân. 


Şi frate şi copil în vers, 

Ai presărat în Univers 
Miresme şi-adieri de cânt, 
Tu -—robul Regelui-Cuvânt. 


O inimă ce-i veşnic trează 
Şi sufletul ce-atent veghează 
Cu-adâncă dragoste de glie 
Şi de Măicuţa Românie 


În Templul Limbii, foarte dragă, 
Te-ai nevoit, o viaţă-ntreagă. 
Tu, vrednicul Semănător 

Ajuns profetul tuturor. 


Părinte drag, Poet smerit, 
Murind, acum ai nemurit, 
Lumini de candelă şi sfeşnic 
Poemele — rămână veşnic 

În sufletele de români 

De-aici, de-acolo, din străbuni 
Călătorind spre viitor 

Cu numele-ţi nemuritor. 


Poeți de dincoace de Prut 
Ți-aduc azi ultimul sărut; 
Ți-aduc şi-o sfântă-mbrăţişare 
Şi-ţi dăruiesc o albă floare: 


E floarea Limbii româneşti 
Ce-a izvorât la Ipoteşti. 

O COLUMBIȚĂ 


Poetul aureolat 
Nicicând din lume n-a plecat 


Din nimbul lui cel crucifer 
Un porumbel ţâşneşte-n cer. 


E columbiţa cea măiastră 
Ce cuib îşi face într-o astră 


Atunci când zorile mijesc: 
Crâmpei de suflet românesc 


Pe firmamentele cereşti 
Ale culturii româneşti. 

COLIND TRIST 


Colindele abia ce-au stat 
Dar Lerui, Doamne, n-a-ncetat. 


E-un Lerui-ler şi Linu-i lin 
Să-i fie somnul de alin. 


Să-i fie inima-mpăcată 
Făptura toată dezlegată 


De taine vechi, de taine noi, 
Acum şi-n Ziua de Apoi. 


Iertat şi binecuvântat, 
Pe-aripi de serafimi purtat. 


Le spun colindelor să tacă. 
Inlăcrimată-i gura seacă, 


Inlăcrimată-i gura rece, 
Că Vreme vine, vreme trece... 

EMINESCU PENTRU POET 


Este plânsetul, izvorul, 

El e — de acasă — dorul. 
Codrul, frate-ngemănat 
Starea lui „A fost odat'...” 
Toate astea-s la un loc, 

Într-o lacrimă de foc. 
Peste-ntregul Univers 
Prinse-ntr-un crâmpei de vers. 


Este dragostea de mamă, 
E iubita cu năframă, 

Este umbră, este vis, 
Luminând în Paradis... 

IZVOR 


Ochii, fruntea-ţi limpezeşti 
In izvoarele cereşti. 


Râul, ramul te păstrează 
Intru verde-ţi luminează. 


Sufletul se naşte iar 
Într-o stea de chihlimbar. 


El e arbore de dor 
Şi e-un încercat fior. 


Înspre faţa lui te pleci 
Că-i nemuritor în veci... 

AI FI PUTUT.... 


În golul cel necunoscut 
Ai fi putut să fii pierdut. 


Dar umbra zarzărului verii 
Bătea timid la geamul serii. 


Şi stelele, de scăpătat, 
De câte ori le-ai numărat? 


Pe deal, pe şei de curcubeu, 
De mână doar cu Dumnezeu. 


Icoana geamului de sus 
Ți-arată chipul blând: Isus. 

„TAINA CARE MĂ APĂRĂ” 


„Sunt iarbă, nu pot fi mai mult”. 
Al Universului tumult 

Mă poate într-o zi strivi, 

Iar cerul însuşi m-o jeli. 


Românule, înfrânge-ți teama: 
Din ceruri mă jeleşte mama. 


Mă vor jeli adeseori 
In zare, şiruri de cocori. 


Pe soare, ploaie ori ninsoare, 
Jeli-vor sălcii plângătoare. 


Va şuiera amarnic vântul 
Şi-n zori mă va jeli pământul. 


Vor plânge pruncii şi soţia, 
Mă va jeli şi Poezia. 


Mă va boci încet, frumos, 
I-am fost atât de credincios... 


Ii port insigna pe sub haină. 
Mă apără o sfântă taină. 

Nu plângeti, le voi spune-ncet 
ŞI nu-l întoarceţi pe Poet 


Când a pornit spre steaua lui 
Că-i steaua Eminescului. 


Născut din glorie şi chin 
E crugul versului divin; 


E crugul versului ceresc 
Născut din os de Eminesc. 


Aprindeţi candele de flori 
Pe câmpuri răspândiți culori, 


Tămâie ardeţi în cățuie 
Şi-apoi priviţi cum fumul suie. 


Lumina şi mireasma bună, 
Rămâne-vor în carte —rună. 


Iar sufletul ca de copil 
Rămână-n carte -un sigil. 

DARURI 


Doamne, sfânta lui nemoarte 
A intrat demult în carte; 


Sfânta lui temeinicie 
A intrat în veșnicie. 


Sfânta naştere a lui 
Grâul a-nflorit pe grui. 


Lucrul mânurilor sale 
A umplut cu vârf pocale. 


Rodul inimii curate 
Se măsoară în carate. 


Numai, Doamne, dorul lui 
Este ca al nimănui. 

PENTRU TOȚI ŞI PENTRU TOATE 


Pentru grâu ai scris litanii, 
Pentru iarbă, dulci pisanii; 


Pentru ploaie şi zăpadă 
Ţi-ai dat ultima monadă 


Şi adus-ai imn țărânei 
Pentru sfânt — mirosul pâinii; 


Pâinea dragostei cu rod 


Dăruit-ai la norod. 


Dintr-al soarelui izvod 
Raze-ai împletit drept pod. 


Pomului cel înflorit 
Cu mărgele-mpodobit 


Cu mărgele vii de aur, 
I-ai slujit drept meşter faur. 


Sânului - al ţărnei-mume 
Tu i-ai dăruit un nume. 

Pentru tot ce s-a ivit 
Tu te-ai frânt şi împărțit. 


Precum pâinea pe altar 
Şi le-ai presărat cu har. 


Toate-acestea astăzi lângă 
Tine sunt ca să te plângă. 

LA PERERÂTA ŞI PRETUTINDENI 


Toţi ţăranii-au stat din munci. 
Tace gângurit de prunci. 


Tace ploaia, tace vântul 
Vânăt s-a făcut pământul. 


Frânge mâinile, măicuța 
Innodându-şi băsmăluţa, 


Înnodându-şi plânsul greu, 
Azi suspină Dumnezeu. 


Lacrimă de-argint ce leagă 
Plânsul mamei lui cea dragă 


Lacrimi scurse, jumătate 
Căci Poetul din cetate 


A plecat spre zări veline 
La măicuţa lui, vezi bine. 


Numai clopotul tot sună 
Şi ne-adună împreună 


Să-l conducem cu alai 
Spre căsuţa lui din Rai. 

ȚARA ŞI LIMBA 


Basarabia e plânsă, 
In durere mută strânsă; 


Intr-un glas să-l pomenească 
Plânge Limba Românească 


Fiindc-a fost al ei părinte 
Bardul -inimă fierbinte. 


Toată viaţa pe pământ 
Graiu-l socotea ca sfânt. 


Durerată - ţara lui 
N-a mai fost a cucului 


Cuib pustiu cu fiii duşi 
Prin străini bătând la uşi 
Ci s-au reîntors acasă 


Într-o Limbă preafrumoasă. 


Însuşi Regele-Cuvântul 
Îi slăveşte astăzi Cântul. 

PLÂNSUL PIETRELOR 


Plânsul pietrelor n-a stat, 
Cu obrazul nezvântat 


S-a întors, s-a răsucit. 
Stă pământul împietrit 
Împietrit şi năucit, 
De durere amuţit. 


Rana lui cea arzătoare 
Astăzi n-are-asemănare. 


Glasul țării sugrumat 
E de plâns şi de oftat 


Şi de lacrimă amară 
Parcă-i mai pustiu în ţară. 


Iarba, toate florile 
Şi-au pierdut culorile 


Parcă le-a pierit parfumul 
Din bageacuri stă şi fumul, 


Dinadins nu vrea să suie 
Că Poetul astăzi nu e. 

Astăzi a plecat Poetul 
Cu de-a sila, cu de-a-ncetul 


Şi-ntr-o ultimă privire 
Ne-a lăsat a lui Iubire. 


42 


Cezarina Adamescu 


POETUL 


E ființa Limbii sfinte 
Plină de învățăminte; 


Este glasul tunător 
Al întregului popor. 


Este conştiinţa vie 
A ce-a fost şi va să fie. 


Este nimbul cald al orei, 
E lumina Aurorei. 


Este Doina — dar cerescu, 
Sufletul lui Eminescu. 


Este adevărul pur, 
Visul care-a prins contur. 


Este tot ce-n zare vezi 
Când spre înălțimi cutezi. 


Ele glasul ce mereu 
Cheamă către Dumnezeu. 

POETUL ŞI ȚARA 


Țara fără de poeţi 
Ruptă-i parcă din peceți; 


Ruptă e de frumuseţe 
Şi de dalbă tinereţe. 


De istoria cea vie 
Ruptă-i ţara pe vecie. 


Țara fără cărturari 
N-are meşteri făurari. 


N-are sânge parcă-n trup, 
Legăturile se rup, 


N-are, n-are oxigen 
Pe pământul indigen. 


Cum atunci să mai respire, 
Fără cel mai vrednic mire? 


Căci Poetul e alesul 
Care-i ştie înțelesul. 


O respectă şi-o iubeşte 
Câtă vreme vieţuieşte. 

Nici Poetul fără țară 
Nu trăieşte, bunăoară, 


De pelin îi e gura-amară 
Şi-i e chipul ca de ceară. 


Cu o nevăzută aţă 
Ei vor fi legați pe viață 


Ca îndrăgostiți — mirii, 
Insăşi în virtutea firii. 

GRAIUL DIN STRAÂMOŞI 


Graiul tău cu ochii plânşi, 
Graiul tău cu pumnii strânşi, 


Graiul țării din strămoşi 
Cei la minte luminoşi, 


În cuvinte sfinte-l scrii 
La bătrâni şi la copii. 


ÎL transcrii cu pietate 
Şi pentru posteritate. 


De la cei înaintaşi 
Tu îl treci către urmaşi. 


ŞI-l îmbogăţeşti mereu 
Doar cu Duh de Dumnezeu. 


Razele din Duhul Sfânt 
Tu le-ntrupi într-un Cuvânt. 


46 


Cezarina Adamescu 


PATRIA ŞI MAMA 
Sunt acestea lucruri sfinte, 
Drag copile, ia aminte. 


Prichindelule, ia seama, 
Ele-s: Patria şi Mama. 


Deopotrivă de iubite, 
De cântate, de cinstite. 


În cuvintele — atâte — 
Doar din suflet izvorâte. 


Nu încap minciuni în ele 
Cum nu-ncape ceru-n stele; 


Cum nu-ncape barda-n lună 


Şi seninul în furtună. 


Cum nu-ncape Rău-n Bine, 
Marea-n bălțile veline, 


Pata-n trupul — cel curatul, 
Şi în sufleţel — păcatul. 

SĂ TE-NTORCI 


Scumpe Grig, 

acum te strig 

şi te chem cu disperare 

ca să-mi vii din depărtare. 


Ca să-mi vii pe drum de ţară 
ostenit, în fapt de seară, 

să adaşti la mine-acasă, 

să-ți dau pita pântecoasă, 
pita rumenă şi bună, 

ce ne-adună împreună, 


ce ne-adună grămăjoară 
într-o margine de ţară, 
din răspântii, din răscruci, 
să te-ntorci, să nu te duci, 
căci Grigore, fără tine, 
nimeni nu o duce bine. 


Te aştept, te rog ia seama, 
ca odinioară, mama, 
printre-arbuştii de tutun, 
şi-aştepta copilul bun 


şi păstra-n ştergar curat, 
un coltuc pentru băiat. 

Puţintică şi uşure, 

te-aştepta lângă pădure 

să te-ntorci de la Lipcani 

cu un grup de băietani 

şi te-ntâmpina voioasă 

ca să-ți spună ce-i pe-acasă. 


O stea căzând, se-nalță 49 


LA PLECAREA POETULUI 


Stau poeţii strânşi ca frații 
ŞI auzi reverberaţii 


Dintr-o inimă comună; 
Iar din proaspăta cunună 


Care fruntea-i înconjoară 
E-mpletită-o floare rară, 


Ce-i culeasă de pe glie, 
Floare sfântă, Poezie. 


Floarea cea nemuritoare. 
Insă-i floarea care doare; 


Ea-i stropită-atunci când plânge 
Cu sudoare şi cu sânge. 


Floarea limbii româneşti 
Răsărită-n Ipoteşti. 

CUM SÀ-L CINSTIM 


N-avem dreptul, n-avem dreptul 
Să uităm curând, Poetul. 


Să nu-i strângem, înțelept 
Poezia lui la piept. 


Poezia lui la sân 
Imortelă dintre fân. 


El s-a dat, s-a împărțit, 
Şi plângând, s-a nevoit. 


Să ne-aducă nouă-n dar, 
Boabe de mărgăritar 


În cuvinte potrivite, 
Cu răbdare migălite. 


Într-o carte, şi-altă carte, 
Care ni l-au smuls din moarte. 


Şi l-au aşezat, firesc, 
"N Panteonul românesc. 

FLORILEGIU 


Îţi aduc un florilegiu, 
De cuvinte, în arpegiu, 


Cum şi tu ţi-ai smuls din minte 
Râuri-râuri de cuvinte 


Să ne-mpaci şi să ne-mbuni, 
Ca la rău să fim imuni. 


Pentru nobila menire, 
Meriţi fluvii de iubire... 


51 


52 Cezarina Ądamescu 


CRUGUL SÃU 


Trup şi suflet amândouă, 
S-au pornit la ceas de rouă, 


Să ofteze, să suspine, 
După tine, după tine... 


Văduvite deopotrivă, 
S-au trezit că-s în derivă 


Fiindcă, blând, Poetul sfânt 
Părăseşte-acest pământ 


ŞI-şi înalţă drept, curat, 
Crugul binecuvântat. 

ÎNCĂ O POVESTE 


Aerul cel sfânt al vetrei 
Ne trimite un cuvânt 


Printre mâţe, motocei, 
Vechi târlici şi botoşei, 


O căldare de cenușă, 
Azvârlită printre uşă 
Şi-o poveste pentru voi. 


Haideţi s-o aflăm şi noi. 


Lemne duduind în jar 
Şi din spuza lor apar 


Fel de fel de arătări 
Răsărind din patru zări. 


Sunt moşnegi şi sunt băbuţe 


A 


In cojoace şi hăinuţe 


Cuşme mari purtând pe cap. 
Iată-l şi pe Harap Alb. 


Stă cu Spânul în dispută. 
Bătălia e pierdută. 

Sare Spânul în fântână 
Pentru zile-o săptămână; 


Se întoarce voinicelul 

Şi îl scapă pe mişelul. 
Mai apoi vin Flămânzilă, 
Vine Păsări-Lăţi-Lungilă, 


Vine Haplea şi Gerilă, 
Vine mai apoi Gerilă. 


Toţi aceşti eroi de basme 
Izvorâte din fantasme 


Ni le-aduce un drag Poet 
Şi ne strânge în buchet. 


Toţi au stat acum din joc. 
Gura-i magică de foc 


De la vatra cu poveşti. 
Tocmai tu vrei să lipseşti? 

GRAIUL NEAMULUI 


Grai cu tâmple-mbrobonate, 
Cel ce şi-a făcut dreptate 


Câştigată-n bătălii 
De eroii, mii şi mii. 


Dor ne eşti, desăvârşire 
ŞI simbolul de unire. 


Vatra însăşi te-a născut 
In dureri şi te-a crescut. 


Țarina te-a adoptat 


Ca pe-un prunc ce-i aşteptat. 


Şi poeții te-au cântat 
Toţi cu glasul avântat. 


Renăscut din cronici sfinte, 
Glas de roură fierbinte 


Ai rămas, ca înțeleptul, 
Pe o carte la Poetul... 

LIMBA ROMÂNĂ 


Ai sădit pe-al său altoi 
Toate vorbele de soi 


Pe scheletul ei străvechi 
Verbele perechi-perechi. 


Pe acea ființă vie 
Ai clădit pe veşnicie 


Edificiul tău gigant 
E plăcut şi impozant. 


Pe aşa arhitectură 
De o eleganță pură 


Astăzi toți urmaşii suie 
Pe poteci, pe cărăruie, 


Pân” la vârf, pe întrecute, 
Chiar pe diferite rute. 


Limba-i mijlocul prin care 
Prinde orice vis culoare. 


Ideal spre care tind 
Fără pizmă, fără jind, 


Toţi românii înţelepţi 
Ce-au rămas frumoşi şi drepți. 

DAR - ABECEDAR 


Pentru muguri-muguraşi 
Ştrengăreii copilaşi 


Tu ai scris Abedecar 
ŞI ni l-ai trimis în dar. 


Noi am învăţat citirea 
Descifrând ce e lubirea 


Şi de Limbă şi de Glie 
Fie munte, ori câmpie. 


Iar apoi am desluşit 
Cum să scriem negreşit. 


Pentru-aşa averi prea sfinte, 
Noi îţi mulțumim, părinte! 

CHEMAREA MAICII 


Hai, copile, hai acasă, 
Vino repejor la masă 


Vin la maica, băiețel, 
C-am bucate fel de fel. 


Ți-am făcut şi plăcinţele, 
Vărăniţe şi bezele. 


Ia bucatele şi papă 
Că îți lasă gura apă. 


Strigă mama mult şi bine 
Căci pruncuţul nu mai vine. 


A plecat şi nu se-ntoarce, 
Că-i momit de nişte Parce. 


Plânge maica-n strigăt mut 
Pentru pruncul ei pierdut. 

CÂNTECELUL 


Am un cântecel. El suie 
Ca în munți, pe cărăruie. 


Are gustul bun de pâine 
Frământată pentru mâine, 


De vin aspru şi amar 
Şi de stea de chihlimbar 


Este-un cântecel de iarbă 
Ce mi-l cântă moşu-n barbă. 


Il îngână şi bunica. 
Are versuri — atâtica, 


Are şi-un refren ciudat. 


Vreti să-l cânt? Na, c-am uitat. 

O CASĂ ÎN CÂNTEC 


Ţi-ai făcut în cântec casă 
Spaţioasă şi frumoasă 


Iar din limbă un sălaş 
Pentru soaţă, copilaş 


ŞI c-un aer pur, blajin, 
Ca şi cerul cel senin 


Tu din faguri de cuvinte 
Rostuieşti învățăminte. 


Te adaugi cântului, 
Să ţii piept pământului. 
Te adaugi versului 


Şi pui capăt mersului, 


Fiindc-atunci când scrii, pluteşti 
Inspre sferele cereşti 


ŞI atunci când versuieşti, 
Tu, Poete, nemureşti. 
16 - 20 ianuarie 2009 

ALFABETUL 


Nu l-a născocit Poetul 
Pe Bunicul alfabetul, 
Dar, Poetul, pentru noi 
L-a păstrat în straie noi 


Aşezându-l drept icoană 
Lângă fața diafană 

A măicuţei sale sfinte 
Aducând învățăminte 


Despre cum să îl cinstim, 
Slovele când buchisim. 
Cât ar fi şi-ar fi de greu 
Să-l păstrm intact mereu 


Să-l cântăm în Poezie 
Căci e-a noastră avuţie. 
E-o comoară fermecată 
Cu sfinţenie lăsată 


Nouă de prin moşi strămoşi 
Ca să creştem bucuroşi, 

Să ne facem mai deştepţi, 
Mai frumoşi, mai înţelepţi. 

ALBINUȚA 


Hai, copile, dă fuguţa 

Şi deschide Albinuţa 

Şi-ai să vezi, din ea tresar 
Flori cu aripi ca-n ierbar. 


Să culegi sfios buchetul 
Să se bucure Poetul, 
Tatăl ei ce-a zămislit-o 
ŞI cu drag ţi-a dăruit-o. 


Vei găsi în ea de toate, 
Tu, primeşte-le, nepoate, 
Băieţele ori fetiță 

Cât ai fi de neghiniță. 


Ca-n palatul de cleştar 
Vorbele din ea tresar, 
Poezii şi cântecele 
Pentru vârste mititele 
Prichindei şi prichinduţe 
Privegheaţi de Albinute. 

BUNGHIȚĂ 


Are ochi de bunghişori 
Mici şi foarte zâmbitori 
ŞI gurita, o cireaşă. 
Deocamdată, stă în faşă. 


Pielea lui e ca de pluş 
ŞI-I mai cheamă Bebeluş. 
Iat-o şi pe Miradora, 
Lui Bunchiță-i este sora 


Ce se poartă ca mămica 
Şi mi-l leagănă, fetica 


Pe picioare subțirele 
Şi-i îngână cântecele. 
Nani, puişor, Bunghiță 
Cu o gură de-aluniţă, 


Cu doi bunghi în loc de ochi 
Să nu-i fie de deochi. 

Cu năsucul cârn şi mic 
Parcă-i nastur de pitic. 


Nani, fiu al tatălui, 
Dorul împăratului, 
Nani, pui de bunghişor, 
Nani, dragul meu fecior. 

LA POARTA DORULUI 


Înviforat şi trist ca niciodată 
Poetul azi s-a lepădat de toate, 
S-a dus la poarta dorului să bată 
Dar n-a putut pătrunde în Cetate. 


Ci, gureşi, l-au oprit, lătrând, zăvozii 
La margine de drum de lângă Prut, 
Venit-au să-l salute voievozii 

Cu scuturi şi cu paloşe de lut. 


Cu sufletul o candelă plăpândă 
Dar care-ardea necontenit cu dor 
El a rămas o lacrimă flămândă 
Străfulgerând un vis nemuritor. 


23 ianuarie 2009 

PASTEL 


Cum se simte gustul românesc 
În Moldova, dincolo de Prut! 
Grâul, păpuşoiul se ciulesc 
Aşezând câmpiei început. 


Parcă cetina miroase-a cer 

Şi-n văzduh se simt arome line, 
Se întorc şi oaie şi oier 
Pe-nserat venind printre sulcine. 


Ciobănaş cu pasul legănat 

Zi-i din fluier doină românească, 
Până nu duci turma la iernat 
Chiar şi iarba să se veselească. 


Tot la fel sunt satele pe-aici 

Iar când pomii înfloresc sub soare 
Mii de albinuţe, fluturi mici 

lama dau de-a valma prin răzoare. 


Mult mi-e drag de românescul plai 

Şi de gura raiului română 

Tu copile, nu mai sta şi hai, 
S-alergăm prin rouă, mână-n mână... 

PLÂNGE PLÂNSETUL ÎN MINE 


Porți valorile perene, 
Peste tot, barasabene. 


Porti în sufletul curat 
Tot ce maica ţi-a lăsat. 


Duioşie şi candoare, 
Iarba satului te doare. 


Se răstoarnă țărna-n tine 
Şi răsar pe loc glicine. 


Se răsfrânge-n ţărnă plânsul, 
Tipă cerul după dânsul 


Plânge plânsetul în mine 
Frate drag al meu, vecine, 


Într-un viscol de culori 
Se răscoală mii de flori. 


Şi lumina se răscoală 
Când ia chipul tău pe coală 


Şi ţâşneşte din pământ 
Să ia formă de cuvânt. 

Plângi Moldovă Basarabă, 
Plânge-l, c-a plecat degrabă, 


Plânge-l c-a plecat ițit 
În cuvântul nerostit. 


Galaţi, 18-20 ianuarie 2009 

DOR DE CODRU 


Îndrăgostit de codrul nins 
nu poţi fi niciodată-nvins 

şi nici înfrânt n-o să poţi fi 
când codrul te-o nemărgini 


când codrul te-o cuprinde-n sân 
recunoscându-se stăpân 

şi tată, frate şi copil 

nu-l poţi privi străin, ostil, 


ci poţi a te îngemăna 

cu frunza lui a semăna, 

cu ramura din lăstăriş 

cu bradul ce-ţi va sta pieptiş 


cu cetina ce te-mpresoară, 
cu amiros de lilioară 


şi cu răcoarea adiată 
din preacuratul sân de fată 


cu tril de păsări avântat 
spre-un cer, de îngeri săgetat. 


De codrul-frate-ndrăgostit 
nu poți să nu fii fericit. 


Cezara Adamescu, 14 februarie 2009 

INVOCAȚIE: 


Vino-mi-te, vino iară, 
şi te adă, adă-mi-te, 
să aprinzi o stea amară 
dintre stele nemurite. 


Adu-mi viață din murire, 
trage-mi cerul în priviri, 
Mlajă întru nălucire 

Pân” la primele iviri 


Aletainicei Selene 

Raiul înviind în gând, 

când se prăbuşeşte-n vene 
Sângele de dor, plângând... 


Vino, palide Luceafăr, 
ca pe valuri reci călcând 
din imperiul încă teafăr 
părăsit de nu ştiu când. 


Vino să-mi aduci prinosul 

şi pe frunte-aşează-mi laur 
vin cu Dumnezeu Hristosul 
pacea s-o presari pe plaur. 
Nici nu ştiu cum să te-mbii 

să-mi cobori, Luceafăr, dară, 
Mort frumos cu ochii vii 
şi cu sufletul pe-afară. 


Şi mai adu-mi, strop de rouă, 
apă vie şi nectar. 

Să-mi acoperi - pleoape - două 
cu parfum din flori de har. 


Vin, pe buze cu mineiul 
cu icosul şi psaltirea 

şi mai adu-ţi martor, Teiul 
să mă-nveţe ce-i iubirea. 


Adu-mi plopul cel stingher 
"Lacul codrilor albastru” 
adu-mi cântecul de ler 
înălțat în crug de astru; 


Că-n grădinile celeste, 

Al Veronei sfânt Emin 

Ne va fi, ne-a fost, ne este 
Românesc destin. Amin! 


C.A. 14-15 iunie 2009 

LUMINÂ-N DUMINICA ORBULUI 


Aduceţi, aduceți degrabă Lumină 
Izvorul menit vieţii veşnice 
Aduceţi merinde la Ultima Cină 
Ulei dăruiți pentru sfeşnice... 


Şi faceţi lumină-n Duminica Orbului 
Gonind întunericul strâns între pleoape 
Şi seva primiţi-o din inima sorblui 

Când vreți să vă trageţi zenitul aproape. 


Şi-apoi genunchind implorați Duhul Sfânt 
Vă faceți izvor şi cuvânt vieţii veşnice; 
Din cer presăraţi flori de har pe pământ 
Aduceți lumină în ceară de sfeşnice. 


Iar când obosiţi de prelungile ploi 

Flămânzi şi-ntinaţi de nespusă durere 

Să fiți untdelemnul din sfeşnice — voi — 

Această ofrandă chiar Domnul v-o cere... 
24 Florar, 2009 

MAI PRESUS DE CUVINTE 


Ce sunet care nu mă minte 
răzbate sus, peste cuvinte? 
E oare vântul, e furtuna 

e primăvara, e minciuna? 


Din sfânt potir de rouă mângâiat 
cuvânt cules-am, cel adevărat. 
Era stropit cu picuri de argint 

şi semăna cu stropii de absint. 


E-o lume - decât îngeri - mai presus 
mă cheamă iar în lumea lui lisus. 


Tresar zburlită de un gând pe fugă 
şi-nalţ din sfânta linişte - o rugă. 
E-atâta cer, atâta cer în noapte 
încât dau buzna gureşele şoapte. 
Mă ninge, mă-nmormântă-n dalb 
Cuvântul sacru-nmiresmat şi alb. 


O voce din lăuntrica tăcere 

îmi cere vin de ambră, pâine-mi cere. 

I-aş da, că am destule de-mpărțit 

dar sunt străpunsă veşnic de-un cuţit 

Şi vin şi vin potirele să-mi toarne 

din corn de cerb, pe gât, un vin de... 
coarne! 

Ies greieri din pământul ca de smoală 
alunecă pe braţe şi în poală. 

şi un luceafăr mic se uită-n sus 

cum totu-i de cuvinte, mai presus. 

Ce strigăt şi ce linişte adâncă! 

Sunt apă, sunt podiş tăind o stâncă... 


În zori mă înveşmântă aurora 

dar ce departe-aproape e Cocora! 

A nins, şi galben-galben e în mine 

de parcă m-aş scălda printre sulcine. 

Străbat pădurea în picioare goale 

şi parcă-aş merge sute de ocale. 

Dar cum să mă opresc, lisuse Sfinte 

când mă înalt presus, printre 
cuvinte... 


Eu pot acum chiar sunetul să-l cânt 
şi să mă-nalţ pe coamă de Cuvânt 
eu pot...dar cine mă opreşte? 

E chiar ecoul care mă-nsoţeşte... 

E cântecul de sine rătăcit 

dar nu l-aş vrea de Tine sărăcit. 

Ci, dimpotrivă, l-aş dori bogat 

în tomuri groase-mi fie-antologat 
pre când voi fi doar scrum şi tină 

şi sufletul o zare de Lumină. 


M-am desfăcut dintru-nceput de tină 
şi scriu acum pe zare, pe Lumină 
şi dau autograf pe orizont 

e bont creionul, cine ține cont? 

A început lumina să se scurgă 

pe coama mea cea de sireapă 
murgă... 


Acolo doar e aerul înalt 

eu l-aş străbate lesne, dintr-un salt. 

Dar nu vreau însuşi spațiul 
să-ngenunchi 

sunt creangă de cireş fără de trunchi 

sunt ramură-nflorită de măslin 

de parcă m-aş întoarce-n mine - vin 

nepoposind vreodată într-o gară 

mi-e frig şi ning cu stele mici de 

ceară... 


Veniti, străjeri, e noaptea pe sfârşite 

aleargă stele în aer, rătăcite. 

Deşi mi-am căutat până spre zori, 
iubitul 

eu m-am ciocnit de umăr cu Zenitul. 

Venea dinspre Nadir ca o nălucă 

şi iarăşi mă cuprinse dor de ducă. 

Văzutu-l-aţi voi, fete şi fecioare 

pe sufletu-mi pereche rupt din Soare 

în lan de răsărită-n zori ițit 

ce dus a fost şi n-a mai fost venit? 

SE SCALDĂ UMBRA ÎN LUMINĂ 


Din Răsărit până-n Apusul 
Se leagă Spusul de Nespusul; 
Se leagă vorba cu tăcerea, 
Se leagă Crucea cu-Învierea. 


E-o preamărire-n Umilinţă 
Şi-atâta lipsă-i în priință. 
Atâta gol se află-n plin 
Şi-atâta miere în pelin! 


Dar cine ar putea să-mi spună 
Cât Adevăr şi cât Minciună, 
Ori câtă Moarte zace-n Fire 
Pre cât Trădare în Iubire? 


Se scaldă Umbra în Lumină, 
Se-ncruntă noru-n zi senină 

Pe când Cel Drept subit se-ndoaie, 
Cuvântul naşte scris pe foaie 


Iar pruncul lui abia născut 
Devine versul meu durut. 
Se-nnoadă firul în cerneală 
Şi curge albul în sineală, 

Se scurge roşul în pahar 
Şi-n suflet răspândeşte har. 
Iar Pâinea cea suprafirească 
Menită să ne mântuiască 


Atunci când vorbele se-ntrup 
E Sângele zvâcnind în Trup. 
De-atâtea întâmplări limbute 
În suflet pietrele stau mute. 


Se scaldă noru-n luminiş 
Privind la soarele furiş. 

E-un cer, sunt două ceruri, oare 
Când cern petale de ninsoare? 


Sunt eu, eşti tu cel aşteptat 
În rana mea nevindecat 

În rana mea, tămăduit 

De neiubit, de preaiubit? 


22 aprilie 2009 

CÂND VIAŢA DEVINE OPERĂ — 
GRIGORE VIERU ŞI POEZIA 
LACRIMEI SALE 


GRIGORE VIERU, 
CELE MAI FRUMOASE POEZII, 
Editura JURNALUL, Bucureşti, 2009 


A intrat deja în tradiție ca, periodic, 
JURNALUL NAŢIONAL să ofere cu 
generozitate cititorilor săi, CD-uri, DVD-uri şi 
cărți de colecție, de mare valoare patrimonială, 
la un preţ foarte accesibil, colecţie îmbogăţită cu 
voci din fonoteca de aur, ori cu lucrări din fondul 
de carte național, fapt îmbucurător pentru marea 
majoritate a cititorilor care nu ar avea altfel, 
posibilităţi de achiziție. 

De această dată, luni, 16 februarie 2009 
Jurnalul Naţional a avut binecuvântata inspiraţie 
de a edita la Editura Jurnalul, volumul antologic 
de excepţie, dedicat memoriei marelui Poet 
naţional basarabean GRIGORE VIERU, 
volum numit cu titlul unei colecții a Editurii 
Albatros, CELE MAI FRUMOASE POEZII, 
un tiraj foarte generos de 50.000 de exemplare, 
care au ajuns în mâinile cititorilor din ambele țări. 

O selecţie riguroasă a poeziilor din 
întreaga creație a prestigiosului Poet plecat de 
curând şi în chip năprasnic dintre noi, ne stă la 
dispoziţie, astfel, spre aducere aminte şi spre 
cinstire a memoriei sale. 

Este, de fapt vorba, de retipărirea, la 
inițiativa inspirată şi generoasă a Domnului Marius 
Tucă, director al acestui ziar, a antologiei: 
„Strigat-am către tine”. 

Volumul, frumos îngrijit, beneficiază de 
o prefaţă generoasă, scrisă de Poetul Adrian 
Păunescu şi, în mod cu totul emoţionant şi 
tulburător, având în paginile sale, şi Ultimul articol 
al lui Grigore Vieru, ca o replică în urma atacurilor 
din presă, acest articol fiind comentat cu mare 
mâhnire în suflet de către Poetul Adrian 
Păunescu. 

Este vorba de un zguduitor text apărut în 
cea mai importantă publicație literară românească 
din Basarabia, „Literatura şi Arta” — în ziua de 
15 ianuarie 2009, text intitulat „Noi atacuri 
golăneşti în presa oficială”, în care, cu mare 
durere, Grigore Vieru divulgă faptul că a fost din 
nou „descoperit” spion român, în două ziare, 
„Flux” şi „Moldova suverană” şi Poetul îşi 
revendică dreptul de a-şi apăra demnitatea şi 
onoarea de om. 

Într-un scurt Post-scriptum la textul cu 
pricina, Grigore Vieru întreba respectivele ziare: 

„Cum poți fi spion al Limbii 

strămoşilor tăi, al Istoriei neamului tău, al 
propriilor suferințe?” 

Aproape că nici n-ar mai fi nevoie de 
comentarii, atât este de absurdă ideea ca acest 
uriaş Poet, să fie spion. 

Textul este comentat în volum de către 
Poetul Adrian Păunescu în articolul numit: 
„Marele spion român în spațiul românesc”. 

Poetul Adrian Păunescu, pe sfântă 
dreptate, încearcă o reparație a memoriei Poetului 
basarabean, „un fel de gest de participare la 
reconstrucția casei poetului, după ce acesta 
s-a mutat în altă casă, cea veşnică”. 

„În cele mai bune poezii ale sale — scrie 
Adrian Păunescu, Grigore Vieru e simplu, nu 
numai ca iarba, nu numai ca pâinea, ci şi ca 
Biblia”. Magistral exprimat acest adevăr! 

„Trebuie să-ți fi ajuns sufletul un trist 
şi searbăd deşert (chiar dacă multilingv) ca 
să bagatelizezi, din dezhidratarea ta de care 
nimeni nu e vinovat, cărţile, viaţa, şi, acum, 
mormântul lui Vieru. 

Din ce perspectivă scriu eu toate 
acestea? Din convingerea că, atunci când 
supraviețuitorii „cumplitelor vremi de 
acumu ” îşi vor crea vizibilitatea necesară 
către valori, ei vor descoperi în Vieru pe unul 
dintre cei mai valoroşi, mai importanți şi mai 
curați poeți ai limbii române. 

Vieru e marele spion român în spațiul 
românesc şi, de curând, în cer: 
Simplu ca iarba. 
Simplu ca pâinea. 
Simplu ca Biblia. 
2-3 februarie 2009 
Adrian Păunescu 


Prefaţa poartă un titlu omagial grăitor: 
„Peste viaţă şi moarte, Opera” - Adrian 
Păunescu despre Grigore Vieru - POETUL 
DIVIN AL NEAMUMULUI ROMÂNESC.” 

Prilej pentru prestigiosul bard român de 
a-l evoca în emoţionante pagini, viața şi opera 
marelui dispărut, prieten şi frate — Grigore Vieru, 
de a scoate la iveală o prietenie pe viaţă şi pe 
moarte în care nici una din părți n-a trădat. 

Poetul de referinţă al Basarabiei şi al 
întregii ţări — aşa îl numeşte Adrian Păunescu pe 
Grigore Vieru. 

Cutreierând „pe harta mică a 
României Mari” - care este Poezia, Grigore 
Vieru „se confundă, prin profesia lui,/ cu 
tragedia de la granița poporului său” („Sens 
unic”) - scria Adrian Păunescu în iunie 1992 în 
Jurnal de front, când a mers, alături de Grigore 
Vieru pe linia întâi în Transnistria („Cu Vieru, în 
1992, pe granița latinităţii. Transnistria, linia întâi”). 

Acolo, Grigore Vieru, cu o forţă 
nebănuită, în pofida vocii scăzute, dar cu 

rezonanţă şi foarte percutant în sufletele 
românilor, aşa încât, glasul său este auzit de sute 
de soldaţi: „Grigore le vorbeşte cinstit şi 
convingător./ Are în tot ceea ce zice, în toate 
gesturile lui,/ Ceva de călugăr inspirat şi 
hieratic” („Să nu vorbiţi despre Unire”). 

Prefaţa se încheie cu ultimele zile din viața 
marelui Poet, zilele de chin şi agonie în care 
milioane de oameni se rugau pentru revenirea sa, 
dar şi cu un poem tulburător, versuri pe care le 
redăm integral pentru dureroasa şi înlăcrimata 
frumuseţe sălbatică a lor, versuri rămase în 
conştiinţa participanților: 

„IARTĂ-NE, GRIGORE! — versuri 
citite de autor la ceremonia funerară: Se- 
ntunecă pământul şi lăcrimează cerul/ Se- 
ndoliază frații şi mamei îi e rău,/ Trec 
lumânări aprinse, spre Rai, la Chişinău,/ 
Bat clopotele-n ţară la moartea lui Vieru.// 
De fapt, pe cine pierdem? Noi nici nu ştim 
prea bine,/ În vălmăşagul vremii isteric şi 
corupt:/ Adevărata țară se află dedesupt, Cu 
marii morţi pe care-i uităm fără ruşine.// 
Mai până ieri, Vieru venea la noi în casă/ 
Şi ne purta de grijă, cu sufletul lui buny Şi 
în zadar cuvinte, în cinstea lui se spun,/ Cel 
prigonit în viaţă, de viaţa lui se lasă.// 
Îngheață parcă focul, pe toate-aceste vetre,/ 
Pe unde el, divinul, a suferit nedrept, Când 
iudele, zdrobindu-i şi cap şi scris şi piept,/ 

Pe străzi şi în ziare, au dat în el cu pietre.// 
Cinstit şi vulnerabil, dar ne-ncercat de 
teamă,/ Siberia sfidând-o cu-n pâlpâit 
plăpând,/ El ţara lui întreagă, purtându-şi- 
o în gând,/ Credea suprem într-însa, ca-n 
propria lui mamă.// Şi, totuşi, n-are nimeni 
o simplă remuşcare/ Pentru calvarul zilnic 
al marelui poet?/ Şi totuşi, n-are nimeni o 
urmă de regret, Că prea urâtă-i viaţa şi prea 
absurd se moare?// Drosgaţi de bătălia puterii 
şi a pâinii,/ Bolnavi de egoismul abject şi 
diavolesc/ În ură şi-n trădare, copiii noştri 
cresc,/ Mai oameni decât omul, or să ajungă 
câinii.// În cel ce pleacă astăzi, din strâmba 
noastră lume, A lăcrimato ţară şi S-a ascuns 
un neam/ Şi eminesciana pereche, râu şi 
ram,/ Îl ştie după nume şi-nvaţă să-l rezume./ 
/ Se află în morminte o Românie-ntreagă/ 
Şi am rămas deasupra, nevrednici, noi, cei 
vii,/ Și ne e dat blestemul să nu-i putem găsi/ 
Decât în nişte lacrimi care de ei ne leagă.// 
S-a-ntunecat pământul şi lăcrimează cerul, 
Românii plâng plecarea poetului divin, Şi 
semne dinspre case şi din morminte vin,/ 
Acum, spre Eminescu a şi pornit Vieru.// 
Nefericită vreme-a noroaielor majore, Din 
nou Se-aşează vama şi granița-ntre frați/ Aşa 
că pentru drumul pe care-ai să-l străbaţi,/ 
Îți murmurăm adio şi iartă-ne, Grigore. 19 
ianuarie 2009”. 

Adevărul este că, Poetul Grigore Vieru 
va rămâne pentru tot românul iubitor de mamă, 
de poezie, de neam şi de limbă ( la Poet acestea 
se contopesc într-una singură care poartă numele 
de Iubire) -— o nevindecabilă rană. 


Un bogat material documentar, omagial 
şi evocator, însumând 32 de pagini de jurnal, 
presărat cu fotografii şi poeme oferă 
Suplimentul de colecţie, cu mărturii 
emoţionante, rupte din carne şi din sânge, rupte 
din lacrima ierbii, ale celor care l-au cunoscut şi 
iubit pe Grigore Vieru. S-au folosit imagini din 
arhiva familiei Vieru care ilustrează cât era de 
iubit şi apreciat. 

Iată câteva din aceste mărturii: 

„Îmi amintesc tot mai mult acea aură 
creată în jurul chipului său, mai tânăr decât 
îi era vârsta, şi pe care vedeam adunată 
toată suferința şi bucuria poporului care ni 
l-a dăruit. Şi m-am mirat în sinea mea că 
avea ochii albaştri şi părul rarefiat ca al 
unui copil alintat. (...) Şi nu voi uita 
niciodată cum Grigore Vieru ne-a spus că 
nu ne îmbrăţişează, ci ne cuprinde. La 
plecare, şi-a desfăcut uşor coşul pieptului 
şi ne-a înghițit în ființa lui.” (Daniela 
Şontică). 

Una din imaginile folosite în Supliment 
înfăţişează piatra de pe mormântul pe care şi-l 

pregătise Poetul, alături de mama sa, şi pe care 
se vede inscripționat, epitaful pe care şi l-a 
compus: „Sunt iarbă, mai simplu nu pot fi”. 

Mărturia fiului său Călin este 
înduioşătoare, fiindcă revendică un timp al 
copilăriei în care şi tată şi fiu se confundau în joacă: 
» Tată, eu am descoperit nişte figuri care mă 
vor ajuta Să-i trântesc pe colegii de clasă.” 
Tata a intrat imediat în rol şi mi-a zis: „La 
demonstrează-mi!” Vreo săptămână după 
aceea ne-am tot trântit prin casă ca doi copii. 
Acum îmi dau seama cât de mult am profitat 
de caracterul lui copilăresc. Era atât de uşor 
să-l conving să-mi ia o jucărie”, 

Şi fiul Teodor mărturiseşte: „În clasa a 
treia învățam poezii scrise de tata, mi se 
părea cât se poate de firesc să fie aşa, mă 
bucuram şi eram mândru că profesorii 
vorbeau la orele de limba română cu multă 
admiraţie de Grigore Vieru şi de creația lui. 
Din patriotismul lui ne-a transmis şi nouă, 
dar din talentul de a scrie, din păcate, nu.” 

În cuvinte cât se poate de simple, soția 
Poetului, Raisa Vieru evocă principalele momente 
din viaţa lor. 

„Nu făcea parte din nici un partid. 
Partidul lui a fost Limba Română şi 
poezia.” 

O mărturie generoasă oferă prietenul său, 
Poetul Adrian Păunescu despre cum l-a cunoscut 
şi ce i-a legat atât de strâns: 

„+. la rândul meu citisem în urmă cu 
mult timp o carte a lui Grigore Vieru 
dedicată mamei, în alfabet chirilic. Și îmi 
dădea aceeaşi impresie pe care mi-o lăsau 
fotografiile românilor din Ardeal îmbrăcaţi 
în haine militare austro-ungare. Aşa era 
poezia lui Grigore Vieru în alfabet chirilic. 
Şi el, în poeziile lui tipărite în alfabet 
chirilic, spunea adevăruri româneşti de o 
profunzime excepțională şi de un curaj care 
putea să-l ducă la zid, la Curtea Marţială, 
pentru că după ce numeroase poezii evocau 
figura mamei, nevoia fiilor de mama lor, 
nedreptatea care se face mamei, el venea cu 
acest final, simplu şi genial: „Mamă, tu eşti 
patria mea!” Era decodarea întregii lui 
suferințe, fiindcă el pe de o parte îşi iubea 
mama de la Pererita, pe de altă parte îşi 
iubea mama simbolică — ţara, România — 
asta a fost una dintre obsesiile poeziei lui”. 
(.) 

„Chiar dacă Basarabia nu se va 
întoarce la patria mumă în următorii doi, 
trei, cinci ani, chiar dacă nu se va întoarce, 
Doamne fereşte!, niciodată, Grigore Vieru, 
poetul basarabean, va rămâne în mod 
ireductibil un mare poet român. lar poezia 
patriotică nu e pentru el o glumă, un joc de 
turcă, nu e pentru el o pălăvrăgeală 
sinonimică şi tautologică, ci un destin, o 
suferință.” (...) 

„La Vieru poezia e un mod de a se 
despovăra, o mărturisire, Vieru este unul 
dintre marii poeți de dragoste ai lumii, unul 
care consideră şi poezia patriotică tot poezie 
de dragoste.” 

Adrian Păunescu îi face un portret 
neaşteptat: 

„Avea un halou de lumină, care 
impunea şi în fața securiştilor moldoveni şi 
ruşi.” 

Emoţionantă este şi prietenia care l-a 
legat de Nichita Stănescu, prietenie evocată de 
Adrian Păunescu: 

„Când povestea despre întâlnirea lui 
cu Nichita şi despre felul cum l-a dus 
Nichita la un zid şi i-a spus: „Urcă-te pe 
umerii mei şi ai să vezi casa lui Eminescu ”, 
iar dincolo nu era nici o casă, dar Nichita 
i-o descria şi Vieru îi spunea: „Da, da, o văd, 
o văd”. 

Dragostea de aproapele era esențială 
pentru Grigore Vieru. Iată ce spune, în acest sens, 
Adrian Păunescu despre cum iubea Poetul şi 
cum se apropia de oameni: 

„Vai, cum vorbea în public, cum se 
apropia de ardeleni, de oamenii simpli, cum 
se apropia de intelectualii din Ardeal! Voiau 
să fac mari festivaluri cu el, unii dascăli au 
şi venit pentru el de prin zona Petroşanilor 
la Geoagiu să-l întâlnească, să se bucure 
de geniul lui. Şi el ţinea foarte mult la 

cititorii şi în genere la contemporanii lui. 
În noaptea accidentului, venea de la 
serbarea Eminescu, el n-a apucat să se 
izoleze, n-a putut să disprețuiască oamenii. 
A ştiut bine să iubească şi să transforme 
iubirea lui de femeie, iubirea lui de ţară, 
iubirea lui de mamă într-o operă poetic 
absolut fenomenală, aşa cum spun în 
finalul prefaţei pornind de la un vers al lui 
Grigore de pe crucea de la Pererita: „E 
simplu ca iarba, e simplu ca pâinea, e simplu 
ca Biblia”. Acesta e, în haosul momentului, 
portretul lui Grigore Vieru. 

Adrian Păunescu vorbeşte şi despre 
clasicitatea lui Grigore Vieru şi faptul că trăsătura 
lui fundamentală era — omenia. 

De asemenea, subliniază faptul că i s-a 
decernat o medalie prea târziu, când acesta nu 
mai era în viaţă. 

Jurnalista Violina Crăcană, secretar de 
redacție la „Flacăra” lui Adrian Păunescu, dă o 
mărturie emoţionantă: 

„Nu mai ştiu exact când l-am văzut 
prima oară. Dar parcă îl ştiu de când lumea. 
Aş îndrăzni să spun că era un om 
continuu.” 

Ilustrul poet Nicolae Dabija spune: 
„Grigore Vieru a fost mai mult decât un 
poet. El a fost un simbol al Basarabiei 
înstrăinate. ” (...) „A alcătuit abecedare, 
manuale pentru şcoală, a compus cântece 


88 Cezarina Adamescu 


care să ne îmbărbăteze. Poeziile lui Vieru, 
odată scrise nu mai erau ale lui. EI era al 
lor. Profilul poetului, felul de a fi, de a rosti 
cuvintele, parcă fusese modelat de acestea. 
Unele dintre poemele sale deveniseră 
cântece. Multe deveniseră folclor. Lumea le 
rostea, trecându-le din gură în gură, 
omițând numele autorului.” 

Tot Nicolae Dabija face aprecieri 
elogioase cu privire la opera lui Grigore Vieru: 

„Pentru noi, Grigore Vieru a 
însemnat un model de scriere. 

Scrisul lui s-a situat la hotarul 
dintre Ceva şi Altceva, mereu Altceva, Poetul 
durându-şi zidirea pe fundamentul pus de 
marii ctitori ai literaturii române, el sporind- 
o în înălțime cu pietrele proprii. Spre 
deosebire de unii tineri condeieri care au 
îmbătrânit fără să se maturizeze, Vieru n-a 
fost tânăr niciodată. El s-a născut bătrân. 
Ca poet, evident.” 

Poetul Arcadie Suceveanu spune: „O 
dată cu trecerea timpului, s-a constituit 
mitul Grigore Vieru, aura sa poetică şi 
mesianică a crescut. Poetul a devenit, în 
chip firesc, simbolul renaşterii naţionale, 
figura tutelară a Basarabiei. Pentru mulți, 
el simbolizează Poetul.” 

Şirul mărturiilor continuă şi sunt toate 
emoționante şi tulburătoare. 

În mod surprinzător, fostul preşedinte Ion 
Iliescu, declară: 

„În cazul marelui dispărut, biografia 
şi poezia s-au întâlnit într-un Singur şi 
tulburător destin. Nu e deloc întâmplător 
că viața pământească a lui Grigore Vieru s- 
a oprit după ce se întorcea de la o 
manifestare consacrată poetului nostru 
național Mihai Eminescu. Pentru Vieru, 
Eminescu a fost marele român al istoriei, a 
fost icoană şi sens. Eminescu a fost cel care 
l-a ajutat să nu fie în exil în propria limbă, 
a fost drumul dintâi şi cel de pe urmă.” 

Academicianul Mihai Cimpoi spune, la 
rândul său: 

„A fost o Fiinţă întru Poezie. Între 
El şi Poezie se poate pune un semn de 
identitate absolut. Cu o înfăţişare isusiacă, 
fragil, întruchipând Copilul şi poetul, 
Copilul-Poet, a purtat o aură de sfințenie 
care ne aruncă raze de lumină şi înseninare 
şi după plecarea sa supărată dintre noi (din 
cauza murdăriilor şi insinuărilor unor 
trădători şi impostori.)” 

Academicianul Eugen Simion face unele 
aprecieri însemnate cu privire la personalitatea 
Poetului: 

„Partea frumoasă a lui e aceea care 
l-a transformat într-un fel de simbol al 
Basarabiei este faptul că el şi-a asumat acest 
destin al lui”. (...) 

„Lacrima lui este o poezie duioasă, 
o poezie înduioşată, plin de roua singurătăţii 
şi roua durerii, a suferinţei, însă această 
voce biblică într-un fel, mesianică se aude, 
se simte în versurile lui.” 

Academicianul şi istoricul Răzvan 
Theodorescu îl numeşte pe Grigore Vieru: „eroul 
luptei naționale pentru alfabet latin şi limba 
română”, amintindu-și: „L-am întâlnit ultima 
oară la Academia Română la 18 decembrie 
2008, la decernarea premiilor Academiei, şi 
acolo sub cupolă a fost ultimul gest pe care 
l-am făcut faţă de Grigore Vieru, atunci ne- 
am spus ultima dată „frate Răzvane” şi 
„frate Grigore”, pentru că el într-adevăr 
trăia într-o atmosferă de emulaţie şi de 
tradiție paşoptistă, patriotică.” 

Unul din cei opt sute de mii de români 
basarabeni care în timpul celor două refugii au 
plecat din calea Armatei Roşii, Alexandru 
Mironov, mărturiseşte despre Poet: 

„Apariţia lui Grigore Vieru a 
însemnat aer proaspăt.” (...) 

„Popular în Basarabia, şi nu numai, 
Grigore Vieru avea o extraordinară 
capacitate de a striga foarte tare vorbind 
încet. * 

Alte mărturii emoționante sunt date de 
oameni de cultură şi artă: Benone Sinulescu, 
Mirabela Dauer. 

Maestrul Gheorghe Zamfir spune: 
„Vieru rămâne, cred eu, cel mai mare poet 
după Eminescu. Se făcea un calcul că ar fi 
Arghezi. Alţii ziceau că Voiculescu. Alţii că 
ar fi Nichita Stănescu. Eu cred că este 
Grigore Vieru. Fratele Vieru era un om al 
Crucii, un poet care-şi căuta calea spre 
sfințenie.” 

Rapsodul Tudor Gheorghe, cel care-i 
cântă cel mai mult versurile, spune și el: 

„Versurile veneau la Grigore Vieru 
dintr-o stare poetică firească. Scria dintr-o 
spontaneitate interioară extraordinară. El 
este unul dintre cei mai mari poeți pe care 
i-a dat limba românească.” (...) „Numele 
lui deschidea inimile tuturor. Tot ce era de 
sorginte moldovenească la numele lui nu 
aveau decât să lăcrimeze, să simtă, să se 
bucure. Erau la picioarele sufletului său”. 

Preşedintele Ligii culturale pentru unitatea 
românilor de pretutindeni, Victor Crăciun, dă şi 
el o mărturie admirabilă: 

„A urmat primul Pod de Flori care 
cuprindea opt puncte nodale, din nord, de 
la Miorcani la Galați.” (...) ...deşi suferind, 
a plecat din spital pentru a veni la marea 
sărbătoare a fraţilor de pe cele două maluri 
de Prut. Grigore Vieru împreună cu preotul 
satului s-au folosit de o barcă şi au trecut 
în România la serbarea de frăţietate. Numai 

că, aproape incredibil, deşi era o duminică 
încă friguroasă de început de mai, mulțimea 
a sărit în Prut, în jurul bărcii lor, trecând 
apele ca Moise din Biblie şi jucând „Hora 
Unirii” în mijlocul Prutului. Ajunşi pe 
malul drept, oamenii l-au luat în braţe, 
producându-se o fabuloasă întâlnire care, 
dacă se generaliza, atunci Basarabia 
revenea la Patria Mamă.” 

Actriţa Rodica Mandache spune: 

„Grigore Vieru avea demnitate şi o 
eleganță firească necontrafăcută, tandrețe 
şi delicateţe sufletească, tensiune şi 
încărcătură de subînţelesuri. A fost un mare 
artist neliniştit, aspirant la puritate şi 
desăvârşire. A fost un mare român. Un 
luptător necruţător cu sine şi sincer. lar 
sinceritatea lui avea transparența aerului.” 

Apreciata solistă Anastasia Lazariuc 
mărturiseşte: 

„Prin versurile sale, prin harul său 
de a pune fiecare cuvânt la locul potrivit, 
Grigore Vieru ducea povestea unui popor 
simplu care s-a luptat cu atâtea suferinţe. 
Cât voi trăi îi voi cânta cântecele. Prin 
versurile sale sper să pot transmite tot ce a 
lăsat în urma sa marele Grigore Vieru.” 

Acestea sunt o parte din mărturiile unor 
personalități menite să contureze personalitatea 
Poetului dispărut. Vor mai fi şi altele. 

Deja, inițiativele au pornit să-i revendice 
locul pe care-l merită. Aşa este şi Blogul personal, 
creat în ziua în care Poetul ar fi împlinit 74 de ani, 
pe data de 14 februarie 2009. El cuprinde 
Biografia, Creaţia, Mediateca, Mărturisiri, 
referinţe critice, fotografii, versuri, versuri 
dedicate Poetului, cântece pe versurile sale, 
Linkuri. Adresa blogului omagial este 
www.grigorevieru.md. Şi oricine poate trimite 
mărturii şi documente pe această adresă. O 
inițiativă merituoasă a realizatorilor blogului. 

O altă inițiativă admirabilă este cea din 
26 septembrie 2008, când, Şcoala primară nr. 
83 din Chişinău a luat numele de Şcoala 
primară Grigore Vieru, prin Decizia 54/5 a 
Consiliului municipal Chişinău/ 8 august 2008, 
manifestare festivă la care a participat Poetul cu 
familia, academicianul Mihai Cimpoi, oficialități 
şi peste 500 de copii şi cadre didactice din 
această şcoală, după cum relatează Raisa 
Ciobanu în Blogul amintit. 

Ar fi total inoportun şi neproductiv, o 
încercare de exegeză a poeziilor din volumul 
CELE MAI FRUMOASE POEZII, pentru 
că ele deja au fost selectate, validate şi antologate 
de oameni de cultură responsabili şi nu mai pot fi 
puse la îndoială. 

Valoarea lor este pentru posteritate. Vom 
aminti volumele din care s-a făcut selecția: 
Făgăduindu-mă iubirii, Sângele crucii, Pod 

peste lacrimi, Moşul din leagăn. 

Cartea însumează 288 de pagini şi a 
apărut în condiţii grafice deosebite. 

lar faptul că ea a fost editată într-un număr 
atât de generos este meritul Jurnalului Naţional 
şi al directorului acestuia. 

Nu putem decât să mulțumim inițiatorilor 
şi realizatorului acestui proiect, în urma căruia, 
ne bucurăm astăzi de versurile prea iubitului frate, 
Grigore Vieru. 

Şi nu putem încheia decât cu versurile 
testamentare ale Poetului din Blogul personal. 

DACĂ N-AR FI IUBIREA, M-AŞ 
TEME DE VIAŢĂ: 

„Dragi feciori, pe-acest pământ, 
Nici eu veşnic nu mai sunt,/ Nu sunt veşnic, 
voi pleca,/Unde voi mă veţi uita/ Şi de unde 
nimenea/ nu S-a mai întors cândva./ V-am 
crescut, v-am ridicat/ Mă pot duce,/ Mă pot 
duce împăcat./ M-au pândit jivinele,/ M-a 
iubit şi binele./ Eu mă duc, copii cuminți,/ 
N-am averi să le-mpărțiți./ Vă las numai 
visul meu./ Care a trudit din greu./ V-am 
crescut, v-am ridicat/ Mă pot duce/ mă pot 
duce împăcat./ Între voi pe-a vieții scări,/ să 
nu fie supărări,/ Că zilele pe pământ/ aşa 
de puţine sunt./ Şi nu-i alt noroc mai drag/ 
decât fratele din prag./ V-am crescut, v-am 
ridica Mă pot duce, Mă pot duce împăcat./ 
Lângă doină şi izvor/ Nu-i uşor să-ți fie dor./ 

Nu-i uşor să fii curat/ Pe pământ înstrăinat./ 
Vă las dorul cel durut/ Şi nădejdea de la 
Prut/ V-am crescut, v-am ridicat/ Mă pot 
duce,/ Mă pot duce împăcat.” 


CEZARINA ADAMESCU 
Galaţi, 23 februarie 2009 

